Ο **Γκερτ Μπίνις** (γερμ. *Gerd Binnig*, γενν. 20 Ιουλίου 1947) είναι Γερμανός φυσικός που βραβεύθηκε με το Βραβείο Νόμπελ Φυσικής το 1986 μαζί με τον Χάινριχ Ρόρερ για την εφεύρεση του μικροσκοπίου σαρώσεως σήραγγας.

Παιδική ηλικία και σπουδές
--------------------------

Ο Μπίνις γεννήθηκε στη Φραγκφούρτη και ως μικρό παιδί συνήθιζε να παίζει στα ερείπια από τον Β΄ Παγκόσμιο Πόλεμο. Η οικογένειά του ζούσε μερικώς στη Φραγκφούρτη και μερικώς στο Όφφενμπαχ, και ο Γκερτ πήγε σχολείο και στις δύο πόλεις. Σε ηλικία 10 ετών απεφάσισε να γίνει φυσικός, αλλά λίγο αργότερα αναρωτήθηκε αν αυτή ήταν η σωστή επιλογή. Επικεντρώθηκε περισσότερο στη μουσική, αρχίζοντας να παίζει βιολί σε ηλικία 15 ετών και να παίζει στη σχολική ορχήστρα και σε ένα τοπικό συγκρότημα.

Σπούδασε ωστόσο φυσική, στο Πανεπιστήμιο Γκαίτε της Φραγκφούρτης, από όπου πήρε πτυχίο το 1973 και διδακτορικό το 1978 με επιβλέποντα καθηγητή τον Έκχαρντ Χαίνιχ (*Eckhardt Hoenig*).

Σταδιοδρομία και έρευνα
-----------------------

Το 1978 ο Μπίνις δέχθηκε μια προσφορά της IBM για μια θέση στην ερευνητική ομάδα της στη Ζυρίχη, όπου συνεργάσθηκε με τους Χάινριχ Ρόρερ, Κρίστοφ Γκέρμπερ και Έντμουντ Βάιμπελ. Εκεί εφεύραν το μικροσκόπιο σάρωσης σήραγγας (STM), ένα όργανο που μπορεί να απεικονίζει επιφάνειες στο επίπεδο των ατόμων της ύλης.

Το επίτευγμα αυτής της ομάδας της Ζυρίχης αναγνωρίσθηκε σύντομα με την απονομή διάφορων βραβείων: του Γερμανικού Βραβείου Φυσικής, του Βραβείου Ότο Κλουνγκ, του Βραβείου Hewlett Packard και του Βραβείου Βασιλέως Φαϊζάλ. με αποκορύφωμα, το 1986, το μισό του Βραβείου Νόμπελ Φυσικής, που απονεμήθηκε στους Μπίνις και Ρόρερ (το άλλο μισό κέρδισε ο παλαιότερος ερευνητής Ερνστ Ρούσκα για την ανακάλυψη του ηλεκτρονικού μικροσκοπίου).

Η επιτροπή των Βραβείων Nobel περιέγραψε τη σημασία που είχε για την επιστήμη η εφεύρεση του STM, σημειώνοντας ότι «εντελώς νέες περιοχές ανοίγουν στη μελέτη της δομής της ύλης». Οι αρχές της φυσικής στις οποίες βασίσθηκε η κατασκευή του STM ήταν ήδη γνωστές, αλλά ο Μπίνις και οι συνάδελφοί του υπήρξαν οι πρώτοι που επέλυσαν τις σημαντικές πειραματικές προκλήσεις που εμπεριείχε η εφαρμογή τους.

Από το 1985 έως το 1988 ο Μπίνις εργάσθηκε στην Καλιφόρνια, τόσο στις εγκαταστάσεις της IBM στο Almaden Valley, όσο και ως επισκέπτης καθηγητής στο Πανεπιστήμιο Στάνφορντ. Το 1985 εφεύρε το μικροσκόπιο ατομικής δυνάμεως (AFM), το οποίο ανέπτυξε στη συνέχεια μαζί με τους Κρίστοφ Γκέρμπερ και Κάλβιν Κουέιτ.

Το 1987 ο Μπίνις διορίσθηκε ως IBM Fellow και το ίδιο έτος ξεκίνησε υπό τη διεύθυνσή του η Ομάδα Φυσικής της IBM στο Μόναχο, εργαζόμενη σε θέματα δημιουργικότητας και στη μικροσκοπία ατομικής δυνάμεως.

Το 1994 ο Μπίνις θεμελίωσε τη μέθοδο «Definiens», με βάση την οποία το έτος 2000 ίδρυσε ομώνυμη εταιρεία. Η εταιρεία ανέπτυσσε αυτή την *Cognition Network Technology* προκειμένου να αναλύονται από τους υπολογιστές εικόνες ακριβώς όπως τις αναλύει ο ανθρώπινος εγκέφαλος.

Τον 21ο αιώνα ο Μπίνις έγινε μέλος της Νορβηγικής Ακαδημίας Επιστημών και Γραμμάτων.

Το «Κέντρο Νανοτεχνολογίας Binnig και Rohrer», ερευνητικό κέντρο της IBM στο Ρύσλικον, κοντά στη Ζυρίχη, ονομάσθηκε έτσι προς τιμή του Γκερτ Μπίνις και του Χάινριχ Ρόρερ.

Προσωπική ζωή
-------------

Το 1969 ο Γκερτ Μπίνις νυμφεύθηκε την ψυχολόγο Λόρε Βάγκλερ (Lore Wagler) και απέκτησαν μαζί μία θυγατέρα, που γεννήθηκε στην Ελβετία, και έναν γιο, που γεννήθηκε στην Καλιφόρνια.

Παραπομπές
----------

1. 1 2 3 4  «Gerd Binnig – Biographical». Nobel Media AB. 1986. Ανακτήθηκε στις 1 Ιανουαρίου 2014.
2. 1 2 3  «The Nobel Prize in Physics 1986 – Press Release». Nobel Media AB. 15 Οκτωβρίου 1986. Ανακτήθηκε στις 1 Ιανουαρίου 2014.
3. ↑  «Definiens Management Team – Gerd Binnig, PhD». Αρχειοθετήθηκε από το πρωτότυπο στις 2 Ιανουαρίου 2014. Ανακτήθηκε στις 1 Ιανουαρίου 2014.
4. ↑  Binnig, G.; Rohrer, H.; Gerbe, Ch; Weibe, E. (1982). «Surface Studies by Scanning Tunneling Microscopy». *Physical Review Letters* **49** (1): 57. doi:10.1103/PhysRevLett.49.57. Bibcode: 1982PhRvL..49...57B.
5. ↑  «Gerd Binnig». *kavliprize.org*. 2 Ιουνίου 2016. Ανακτήθηκε στις 30 Μαΐου 2017.
6. ↑  G. Binnig: «Atomic force microscope and method for imaging surfaces with atomic resolution», δίπλωμα ευρεσιτεχνίας ΗΠΑ US4724318 (priority date 25 Νοεμβρίου 1985)
7. ↑  Binnig, G.; Quate, C.F. (1986). «Atomic Force Microscope». *Physical Review Letters* **56** (9): 930-933. doi:10.1103/PhysRevLett.56.930. ISSN 0031-9007. PMID 10033323. Bibcode: 1986PhRvL..56..930B.
8. ↑  G. Binnig: «Aus dem Nichts. Über die Kreativität von Natur und Mensch», Piper, 1990
9. ↑  Giessibl, F.J.; Gerber, Christoph; Binnig, G. (1991). «A low-temperature atomic force/scanning tunneling microscope for ultrahigh vacuum». *Journal of Vacuum Science & Technology B: Microelectronics and Nanometer Structures* (American Vacuum Society) **9** (2): 984-988. doi:10.1116/1.585441. ISSN 0734-211X. Bibcode: 1991JVSTB...9..984G. .
10. ↑  Health, Audacity. «Team | Definiens». *www.definiens.com*. Αρχειοθετήθηκε από το πρωτότυπο στις 5 Ιουνίου 2016. Ανακτήθηκε στις 6 Ιουνίου 2016.
11. ↑  «Artikkel: Group 2: Astronomy, Physics and Geophysics». *The Norwegian Academy of Science and Letters* (στα Νορβηγικά). Ανακτήθηκε στις 14 Δεκεμβρίου 2021.

Εξωτερικοί σύνδεσμοι
--------------------

* Πρωτοπόροι στον ηλεκτρισμό και τον μαγνητισμό – Gerd Binnig, National High Magnetic Field Laboratory
* Ο Γκερτ Μπίνις στον ιστότοπο των Βραβείων Νόμπελ (με τη διαλεξή του στην απονομή του Βραβείου με θέμα «Η μικροσκοπία σαρώσεως σήραγγας – Από τη γέννηση στην εφηβεία»)
* Η *Astra Zeneca* αποκτά τη *Definiens* (μέσω της *MedImmune*)

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Βραβευμένοι με Νόμπελ Φυσικής (1976-2000) |
| --- |
|  |
| 
* Μπάρτον Ρίχτερ/Σάμιουελ Τινγκ (1976)
* Φίλιπ Άντερσον / Νέβιλ Μοτ/Τζων βαν Βλεκ (1977)
* Πιοτρ Καπίτσα/Άρνο Πενζίας/Ρόμπερτ Γουίλσον (1978)
* Σέλντον Λη Γκλάσοου/Αμπντούς Σαλάμ/Στήβεν Γουάινμπεργκ (1979)
* Τζέιμς Κρόνιν/Βαλ Λόγκσντον Φιτς (1980)
* Νίκολας Μπλομπέργκεν/Άρθουρ Σάουλοου/Κάι Ζήγκμπαν (1981)
* Κένεθ Τζ. Γουίλσον (1982)
* Σουμπραμανιάν Τσαντρασεκάρ/Γουίλιαμ Άλφρεντ Φόουλερ (1983)
* Κάρλο Ρούμπια / Σιμόν βαν ντερ Μιρ (1984)
* Κλάους φον Κλίτσινχ (1985)
* Ερνστ Ρούσκα/Γκερντ Μπίνιχ (1986)
* Χάινριχ Ρόρερ (1986)
* Γιόχανς Γκοργκ/Κ. Άλεξ Μίλερ(1987)
* Λέον Μαξ Λέντερμαν/Μέλβιν Σβαρτς/Τζακ Στάινμπεργκερ (1988)
* Νόρμαν Φόστερ Ράμσι/Χανς Γκοργκ Ντέμελτ/Βόλφγκανκ Πάουλ (1989)
* Τζέρομ Ισαάκ Φρίντμαν/Χένρι Γουέι Κένταλ/Ρίτσαρντ Τέιλορ (1990)
* Πιερ-Ζιλ ντε Ζεν (1991)
* Ζωρζ Σαρπάκ (1992)
* Ράσελ Άλαν Χαλς/Τζόσεφ Τέιλορ (1993)
* Μπέρτραμ Μπρόκχαουζλ/Κλίφορντ Γκλένγουντ Σαλ (1994)
* Μάρτιν Περλ/Φρέντερικ Ράιν (1995)
* Ντέιβιντ Μόρις Λι/Ντάγκλας Ντιν Όσεροφ/Ρόμπερτ Ρίτσαρντσον (1996)
* Στίβεν Τσου/Κλοντ Κοέν-Τανούτζι/Γουίλλιαμ Φίλιπς (1997)
* Ρόμπερτ Λάφλιν/Χορστ Στόρμερ/Ντανιέλ Τσούι (1998)
* Γκεράρντους Xουφτ/Μάρτινους Βέλτμαν (1999)
* Ζόρες Αλφέροφ/Χέρμπερτ Κρόμερ/Τζακ Κίλμπυ (2000)
 |
|  |
| 
Υπόλοιπες περίοδοι: (1901–1925) | (1926–1950) | (1951–1975) | (2001–σήμερα) |

 |